Mangalore Internasionale Lughawe

Mangalore Internasionale Lughawe (IATA: IXE ICAO: VOML) is 'n internasionale lughawe wat die kusstad Mangalore in Indië bedien. Dit is een van slegs twee internasionale lughawens in Karnataka, die ander is Kempegowda Internasionale Lughawe, Bangalore. Benewens binnelandse bestemmings, vertrek vlugte daagliks na groot stede in die Midde-Ooste. Die lughawe is aanvanklik Bajpe Aerodrome genoem, toe dit op 25 Desember 1951 geopen is deur die voormalige Eerste Minister Jawaharlal Nehru wat met 'n Douglas DC-3-vliegtuig hier geland het.

Fasiliteite

Aanloopbaan 
Die eerste aanloopbaan (27/09), 1 615 m lank, is in 1951 geopen. Dit is 'n "tafelblad"-aanloopbaan, met landings wat benader word teen die steil berghange. Om op hierdie kort aanloopbaan te land word as moeilik beskou.

Mangalore-lughawe was die eerste lughawe in Karnataka wat twee aanloopbane gehad het, en die eerste met 'n aanloopbaan van beton. Die tweede aanloopbaan (24/06), 2 450 m lank, is op 10 Mei 2006 geopen. ’n Jet Airways-vlug van Bangalore met 95 passasiers aan boord was die eerste wat op dié aanloopbaan geland het. Die lughawe het bykomende grond bekom om 'n taxibaan parallel met die nuwe aanloopbaan te bou om vliegtuie se omkeertyd te verminder.

Passasiersterminaal 
Die pad na die nuwe terminaal verminder die afstand tussen die stad en die lughawe met sowat 8 km. Die lughawe het op 16 Desember 2009 'n proeflopie van die terminaal vir binnelandse vlugte gehad. Op 15 Mei 2010 is die terminaalgebou ingewy deur die Minister van Burgerlugvaart, Praful Patel, saam met die voormalige Hoofminister van Karnataka, B.S. Yediyurappa. Dit sou op 1 Julie 2010 vir lugverkeer oopgestel word, maar het eers op 2 Augustus 2010 in werking getree weens vertragings wat deur die Air India Express Vlug 812-ongeluk veroorsaak is.

Sedert 1 September 2010 hef die lughawe 'n gebruikersontwikkelingsfooi (UDF) van ₹ 150  per passasier vir binnelandse vlugte en ₹ 825  vir internasionale vlugte. Hierdie fooi is deur die Ministerie van Burgerlugvaart goedgekeur.

Lugverkeerbeheer 
Die konstruksie van 'n nuwe lugverkeerbeheertoring is in Junie 2014 voltooi, en vir proef in gebruik geneem op 19 Januarie 2015.

Op 5 September 2013 het die Lughaweowerheid van Indië 'n DGCA-goedgekeurde gevorderde outomatiese lugverkeerbestuurstelsel in gebruik geneem, wat die ouer stelsel vervang het. Die stelsel verbeter vlugveiligheid deur vlugplanne, rigtingwysers en lug-grond-data skakelboodskappe te verskaf. Hierdie stelsel verwerk radarinsette van Bangalore, Chennai en Thiruvananthapuram en vertoon dit by Mangalore.

Statistiek

Landverbindings 
KSRTC (Karnataka State Road Transport Corporation) bedryf lughawe-laevloer-Volvo-busdienste vanaf Mangalore Sentrale Stasie en Manipal na Mangalore Internasionale Lughawe. Taxi's ry tussen die lughawe en die stad Mangalore. 'n Voorafbetaalde taxidiens is 24 uur per dag beskikbaar by die lughawetoonbank in die aankomssaal.

Verwysings

Eksterne skakels 

Lughawens in Indië
Geboue en strukture in Indië